Partitoppen bakker Bent Bøgsted op, selvom han er stukket af fra et trafikuheld

Det var en dårlig dag, som var skyld i, at Dansk Folkeparti Bent Bøgsted valgte at forlade den bil han var kørt ind i ved Jem og Fix.

Og den noget alternative bortforklaring køber Dansk Folkepartis gruppeformand, Peter Skaarup, som derfor ikke vil straffe arbejdsmarkedsordføreren yderligere end den bøde, han kan se frem til fra politiet.

- Jeg kender Bent Bødsted som flittig og hæderlig. Jeg er overbevist om, at det er en engangsforestilling. Derfor får det ikke nogen konsekvenser for ham, siger han til Ekstra Bladet.

Se også: DF'er stak af fra trafikuheld

- I er et parti som dundrer mod flugtbilister. For et år siden foreslog du selv at sætte straffene op, så det var meget mere afskrækkende at begå flugtbilisme. Nu siger Bent Bøgsted så, at han havde en dårlig dag. Hvordan kan han slippe uden at mærke nogen konsekvenser?

- Det er slet ikke som jeg kender Bent. Nu er der heldigvis ikke kommet nogen mennesker til skade, men uanset det, så går det ikke, Hvis alle mennesker gjorde det, så havde vi jo et anarkistisk samfund.

- Det kan jo være at andre flugtbilister, også har haft en dårlig dag?

- Ja, og derfor er Bent brødebetynget over det, der er sket. Det er helt tydeligt. Han er meget ked af det, der er sket.

- Han kan jo ikke komme med en forklaring på, hvordan det kan ske?

- Nej, det må være klappen, der er gået ned. Det må man selvfølgelig ikke.

- Tror du virkelig på, at han bare har haft en dårlig dag. Det lyder som en meget underlig forklaring?

- Ja, det gør jeg. Fordi jeg kender Bent Bøgsted rigtig godt fra det daglige arbejde. Jeg kender ham som en meget flittig og ordholdende arbejdsmarkedsordfører, der bidrager til gruppens arbejde. Så jeg kan ikke forestille mig, at det er sket bevidst.

- Han indrømmer jo, at han havde set, det var sket. Så det er jo helt bevidst, at han er kørt derfra.

- Ja, lige præcis. Så det er en meget, meget dum sag.

- Hvordan kan han så slippe for nogen som helst repressalier fra jeres side?

- Bent indgår positivt i arbejdet og siger: Det er en engangsforestilling. Det lægger vi til grund.

- Men kan du godt forstå, at folk må undrer sig. I vil slå hårdt ned på flugtbilister i trafikken, men når det gælder en af jeres egne, så slipper han med en påtale?

- I forhold til selve sagen, så går jeg ud fra, den går sin gang i forhold til politiet. Det er vi ikke herrer over. Det, vi skal tage stilling til, er, om vi føler det skal have nogen konsekvenser for Bent Bøgsted rent politisk fra gruppebestyrelsens side. Der synes vi, det tæller til hans fordel, at han lægger sig fladt ned og siger, den er helt gal.